Document ID: 32009D0416

PADOMES LĒMUMS
(2009. gada 27. aprīlis)
par pārmērīgu budžeta deficītu Īrijā
(2009/416/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 104. panta 6. punktu,
ņemot vērā Komisijas ieteikumu,
ņemot vērā Īrijas apsvērumus,
tā kā:
(1)
Saskaņā ar Līguma 104. pantu dalībvalstīm jāizvairās no pārmērīga valsts budžeta deficīta.
(2)
Stabilitātes un izaugsmes pakta mērķis ir sakārtotas valsts finanses kā līdzeklis, lai nostiprinātu nosacījumus stabilām cenām un stiprai, stabilai izaugsmei, kas veicina nodarbinātības kāpumu.
(3)
Pārmērīga budžeta deficīta novēršanas procedūra, ko regulē Līguma 104. pants, kuru sīkāk izskaidro Padomes Regula (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (1), un kas ir Stabilitātes un izaugsmes pakta sastāvdaļa, paredz pieņemt lēmumu par pārmērīga budžeta deficīta pastāvēšanu. Līgumam pievienotajā Protokolā par pārmērīga budžeta deficīta novēršanas procedūru ir izklāstīti citi noteikumi par pārmērīga budžeta deficīta novēršanas procedūras īstenošanu. Padomes Regulā (EK) Nr. 3605/93 (2) paredzēti sīki izstrādāti noteikumi un definīcijas par to, kā piemērot minētā protokola noteikumus.
(4)
Ar Stabilitātes un izaugsmes pakta 2005. gada reformu tika meklētas iespējas uzlabot efektivitāti un ekonomisko pamatojumu, kā arī ilgstoši saglabāt valsts finanšu ilgtspējību. Tā mērķis ir jo īpaši nodrošināt to, ka ekonomiskais un budžeta stāvoklis ir pilnībā ņemts vērā visos pārmērīga budžeta deficīta procedūras posmos. Tādējādi Stabilitātes un izaugsmes pakts kalpo par atbalstu valdības politikai, lai ātrāk atkal sasniegtu stabilu budžeta stāvokli, ņemot vērā situāciju ekonomikā.
(5)
Līguma 104. panta 5. punktā noteikts, ka Komisija adresē Padomei atzinumu, ja tā uzskata, ka dalībvalstī pastāv vai var rasties pārmērīgs budžeta deficīts. Komisija, ņēmusi vērā savu ziņojumu saskaņā ar 104. panta 3. punktu un balstoties uz Ekonomikas un finanšu komitejas saskaņā ar 104. panta 4. punktu sniegto atzinumu, ir secinājusi, ka Īrijā ir pārmērīgs budžeta deficīts. Tāpēc Komisija ir adresējusi Padomei šādu atzinumu par Īriju 2009. gada 24. martā (3).
(6)
Līguma 104. panta 6. punktā noteikts, ka Padomei būtu jāizskata jebkādi apsvērumi, ko, iespējams, vēlētos iesniegt attiecīgā dalībvalsts, un tad, pamatojoties uz vispārēju novērtējumu, jāieņem lēmums par to, vai pastāv pārmērīgs budžeta deficīts. Īrijas gadījumā šā vispārējā novērtējuma rezultātā ir izdarīti šādi secinājumi.
(7)
Saskaņā ar stabilitātes programmas atjauninājumu kopējais valsts deficīts Īrijā sasniedza 6,3 % no IKP 2008. gadā, tādējādi pārsniedzot atsauces vērtību 3 % no IKP. Deficīts nebija tuvu atsauces vērtībai 3 % no IKP, tomēr var uzskatīt, ka atsauces vērtība ir pārsniegta izņēmuma kārtā. Tas jo īpaši ir smaga ekonomikas krituma rezultāts Līguma un Stabilitātes un izaugsmes pakta izpratnē. Komisijas dienestu 2009. gada janvāra starpposma prognozē lēsts, ka Īrijas reālā IKP pieaugums 2008. gadā ir bijis izteikti negatīvs (- 2,0 %, t. i., nedaudz sliktāk, nekā bija prognozējušas Īrijas iestādes (- 1,4 %) stabilitātes programmas atjauninājuma 2009. gada janvāra papildinājumā).
(8)
Turklāt nevar uzskatīt, ka atsauces vērtība ir pārsniegta tikai uz laiku. Saskaņā ar Komisijas dienestu 2009. gada janvāra starpposma prognozi, ņemot vērā 2009. gada budžetā šim gadam paredzētos pasākumus (bet neņemot vērā 2009. gada februārī paziņoto papildu konsolidācijas pasākumu paketi 1 % apmērā no IKP), deficīts 2009. gadā pieaugs līdz 11 % no IKP un 2010. gadā, ja netiks mainīta politika, - vēl līdz 13 % no IKP. Līgumā minētais deficīta kritērijs nav izpildīts.
(9)
Valsts kopējais parāds 2008. gadā bija 40,6 % no IKP, t. i., saglabājās zem atsauces vērtības 60 % no IKP. Tomēr saskaņā ar Komisijas dienestu 2009. gada janvāra starpposma prognozi parāda līmenis turpinās strauji pieaugt, līdz 2010. gadam pārsniedzot atsauces vērtību 60 % no IKP.
(10)
Gatavojot Padomes lēmumu par pārmērīga budžeta deficīta pastāvēšanu atbilstīgi 104. panta 6. punktam, “būtiskos faktorus” saskaņā ar Regulas (EK) Nr. 1467/97 2. panta 4. punktu drīkst ņemt vērā tikai tad, ja vienlaikus ir pilnībā izpildīti divi nosacījumi, proti, ka budžeta deficīts joprojām saglabājas tuvu atsauces vērtībai un ka atsauces vērtība tiek pārsniegta tikai uz laiku. Īrijas gadījumā šie abi nosacījumi nav izpildīti. Tāpēc šā lēmuma pieņemšanas gaitā nav ņemti vērā būtiskie faktori,
IR PIEŅĒMUSI ŠO LĒMUMU.
1. pants
No vispārējā novērtējuma izriet, ka Īrijā ir pārmērīgs budžeta deficīts.
2. pants
Šis lēmums ir adresēts Īrijai.
Luksemburgā, 2009. gada 27. aprīlī

Labels: 2
18